khistorydata/jeongjo-sjw-relations huggingface dataset:
정조 20년 · 강
飭禁武臣堂上祿試射矢數容奸之習祿窠則勿減
정조 20년 · 목
兵曹判書鄭好仁啓言軍職祿卽三百十六窠而敎官監役惠郞宣傳官五衛將及醫官錄事畵員檢律等依法典應付人員竝付則餘窠只是一百三十餘窠實無分排之道在外人員雖皆拔之亦患不足誠甚可悶百爾思量他無變通之道武臣堂上試射祿卽五十窠而十五矢以上付祿之故應射人員若年老不能善射則多般弄奸必滿十五矢而後已五十窠減作四十窠則奸竇不禁而自止祿窠稍優庶有分排之道請以此定式敎以容奸之習在所洞禁本有之窠何可減之乎
정조 20년 · 강
命毓祥宮展拜吉日以來月旬前後擇入
정조 20년 · 목
禮曹判書閔鍾顯啓言毓祥宮展拜爲之事旣承下敎日子以何間推擇乎敎以來月旬前後擇入
정조 20년 · 강
以空名僧帖二百五十張助給金剛山表訓寺驪州神勒寺重修之役
정조 20년 · 목
禮曹判書閔鍾顯啓言江原監司徐有防狀啓以爲金剛山表訓寺重修時助給物力今方區劃而本道穀簿不敷依年前長安楡岾神溪寺例空名僧帖限二百五十張請蒙頒下助用工役矣本寺修葺之役其所容入比他寺懸殊請依狀請自吏曹成給無論本道他道從速分排區處未寒前措辦待開春申飭畢役之意分付從之又啓言驪州神勒寺卽英陵造泡之所旣有所重本寺以千年名刹聞於國中而近來梵宇傾頹僧徒殘敗自臣曹今方成給勸善文使之鳩財修葺而事鉅力綿恐難完役請分付該道臣各別顧護申飭重修似好矣從之敎以東伯所請中五十張移給畿伯使之修葺
정조 20년 · 강
命北道陵殿續誌待啓下印頒
정조 20년 · 목
禮曹判書閔鍾顯啓言北道陵殿續誌今已修正淨寫草本仰備乙覽之後當爲完本故仰達矣敎以明日入啓待啓下印出
정조 20년 · 강
命谷山府移轉關東小米關西太耗條充報宣禧宮修堰時戶曹錢取用之數
정조 20년 · 목
戶曹判書李時秀啓言向因長淵顯所在宣禧宮堰畓修築之役本曹上納錢中有推移取用者不可不給代而本道谷山府庚戌春因穀簿之不足有關西小米二千五百石關東太五百石移轉之事此穀係是待豐還報者與本道元穀有異自庚戌至今年耗條中準此數區劃充報似好矣從之
정조 20년 · 강
命監察茶時呼望院隸及參聽諸隸捉致秋曹嚴問其作奸委折
정조 20년 · 목
刑曹判書尹師國啓言向以監察茶時命牌事有憲府書吏照律之命矣事係極律而原其本事則似不無究覈者憲吏之所供極涉可疑院隸之呼望亦旣未審有不可造次斷決矣敎以獄情難測以院隸之豪悍何惡不施當初院啓安知非院隸作奸之所爲乎然此是一律則其所取服亦難期必如卽自服不惟特貸一律竝與次律而付之無知妄作之科卿於過齋後呼望院隸其時參聽諸隸一竝捉致嚴問取服
정조 20년 · 강
命今番使行方物以謝恩一起聖節一起磨鍊備送聖節呈進與否令使臣觀勢擧行
정조 20년 · 목
承文院啓言謝恩兼冬至使齎去方物當爲前期磨鍊措備入送取見今春出來禮部咨文則昨年進賀使三起方物准抵下次正貢此後各國惟照年例具表齎貢毋庸添備貢物於太上皇帝皇帝前作兩分呈進事欽奉勅旨爲辭年例三節方物旣已移准則今番使行只當以頒詔賜物謝恩方物一起齎去而聖節之月日各異與正至不同雖有毋庸添備之勅旨只送單起終欠完備以謝恩一起聖節一起磨鍊分付該曹使之備送聖節一起呈進與否令使臣臨時觀勢擧行表咨文亦依此撰出允之
정조 20년 · 강
命咸鏡監司趙尙鎭所陳別害鎭甲山烏梅江等地移屬狀本與魚面鎭將李健秀厚州形便册子收議于時原任大臣曾經北伯南兵使者以聞
정조 20년 · 목
該監司狀啓以爲長津府使柳文植牒呈以爲別害鎭處在長津江上流北距三水府恰爲四百里隔以重關複嶺間以大川險津其何能及時報警節制至若本府相距一百二十里間有雪關一小嶺道途平夷民之土地耕作多賴於本府魚鹽交易皆通於本府則民情之願屬固其勢也割彼屬此似合便宜三水府使柳晦源牒呈以爲本府處在絕峽舊居者渙散新入者絕無甲山則幅員比本府旣大土地比本府最沃戶總幾爲四千近來甘坪黔川巨里新闢兩社以無前增衍之地居民亦多而鳥梅江以西之地去甲山險而遠距本府夷而近故沿江數十里居民之願屬本府自昔已然令若劃屬本府則庶或爲蘇弊之方甲山前府使李彥敬牒呈以爲本府處在四塞之地霜雪早降故務種牟耳兩麥至於別害杜烏梅江以西則野廣土沃粟多民殷田結爲二百二十一結七負元戶爲二百二十二戶今若移劃則邑力殘弊若無代土割給之事則至殘小邑尤無以成樣端川之雙靑黃土與該府相距殆三百餘里與本府不過百餘里非但遠近之懸殊兩鎭軍伍專係於本府以此兩杜割屬本府一以充別杜移屬之代一以爲關防創革之宜南兵使李壽鵬牒呈以爲別害鎭據長津江上流之西烏蔓嶺後障之南與厚州有表裏相應之勢今若劃屬長津使之管轄則事勢形便兩得其宜烏梅江以西屬付三水之議其來已久以此數十里地移屬三水以爲蘇殘固邊之道則亦於厚州當爲輔車之依甲山府雖以民戶賦稅之所損爲報而民結倍於三水土地廣於三水甲山之所失無多三水之所益不些則不害爲裒多益寡之政云矣蓋別害之地僻在三水之一隅實爲六鎭之初頭論以關防則受敵最先之處量其形勢則緩急難恃之地主鎭修夐如在他域常時報警旣無所恃臨急捍禦又何可論至於長津程站不遠道路亦夷號令之絡續人民之往來殆同熟路輕車實有助益之勢若以民情言之官府相距殆近四百里牛馬馱載貢賦輸納動費旬日勞苦艱辛其弊百端冬雪夏潦衝寒涉險凍死溺沒間多有之故別害之地比他鎭堡土性腴厚幅圓廣闊而閭里之凋殘居民之鮮少亦由官府絕遠依仰無所吏鄕橫侵而呼訴亦難之致一自長津設邑之後民欲歸屬者厥惟久矣豈可以三水府民戶之減損有所持疑於割此與彼乎今若移屬長津受其節制則從前民弊自可蘇革而人必多聚土必廣墾鎭樣完實指日可待且況該鎭地形與厚州有表裏相應之勢則其在重邊圉之道尤爲緊要三水府則別害有無雖不足爲輕重素以至殘至薄之邑民戶之移入厚州其數已多土地之又失別害者不無所損則旣薄之邑無由成樣況可責之以禦敵制衆爲一障蔽於三路要衝哉其所矯捄在所當念甲山府烏梅江距三水爲二十里距甲山爲七十里而在甲山則道里險遠屬三水則地形合局趁此時分排移劃使三水至殘難保之邑賴有一分爲益之道恐不可已也而況甲山府土地之廣倍於三水民戶之多優於三水則俱是關阨重地其所厚薄若是懸絕損此添彼事甚使當而該府前府使所報中以端川之雙靑黃土兩堡割屬本府無至偏廢等語有若代土推得者然苟如其言次次劃屬則端川其將充補於何邑甲山之官樣旣與端川相爲伯仲近有甘坪黔川等地新設兩社而土地膏沃人民殷盛則烏梅江西今雖移劃別無損害而係是關防變通請令廟堂稟處敎以甲山烏梅江之屬之三水三水別害鎭之屬之長津一款道伯帥臣邑倅之議咸以爲可此狀啓與魚面鎭把守將李健秀所進厚州形便册子粘連收議於時原任大臣曾經北伯南兵使回啓稟處
정조 20년 · 강
命江界四郡事關飭平安道帥臣及該府使各以意見斯速狀聞
정조 20년 · 목
敎曰北道厚州事道伯狀啓來到已久竝與隣邑土地之劃屬當否使之收議而江界土地事詢問尙無皂白該道事極爲駭然而該邑擧行亦甚稽忽令廟堂關飭道伯使卽詳問帥臣及該倅各以意見斯速狀聞帥臣處亦爲論理行會
정조 20년 · 강
義禁府以沈鑏遂安郡定配啓
정조 20년 · 강
命龍川昌城漂戶恤典依楚山等諸邑例擧行
정조 20년 · 목
平安監司朴宗甲狀啓以爲本月初四五日之雨龍川江川大漲浦邊民戶之全家頹壓爲一百三十六戶人物渰死爲二名依定式恤典題給敎以依昨日楚山等六邑例擧行事令廟堂三懸鈴星大行會事分付又狀啓以爲去月初二日夜大雨如霔昌城人辛位才一家五名爲沙汰壓死元恤典外別加顧助使之厚埋之意申飭該邑敎以昌城府恤典依他邑例爲之事回諭
정조 20년 · 강
遞承旨魚用謙以李益運代之前望也
정조 20년 · 강
命原州軍總中富平砲保一名還送事置之豊德步兵六名瑞山騎兵三名釐正該牧科外保名以充其代歙谷步兵二十名道內列邑分力擔當
정조 20년 · 목
備邊司啓言江原監司徐有防狀啓枚擧原州判官洪養默牒呈以爲營邑軍總之良役實總外增置名色另行査櫛減額革罷之間一準良役實總施行而所謂兼役名色本道各邑亦多有之本州則殆近百名一番査正永除兼賤役名色之地而其中禁衛營屯募軍名色旣是良役實總中汰減者又無備局之知委節目而自下之變爲牙兵依舊仍存者專由於外邑之㥘於京營不敢汰減一從良役實總別單中條件爲先汰充於他軍保至於富平豊德瑞山等邑移來軍兵當初移送旣由該邑之軍弊而目今原州之爲弊反甚於年前富平等三邑富平砲保一名豊德步兵六名瑞山騎兵三名還送各該邑歙谷移來步兵二十名依年前京畿麻田例參量分送於道內列邑事竝請令廟堂稟旨分付矣原州軍額之弊道臣已有所釐正其中屯募軍之變爲牙兵尤極怪駭汰充於他軍保者誠爲得宜至於富平豊德瑞山歙谷四邑軍丁之移來者道臣纔經畿藩保無兩邑之軍弊湖西內浦亦似不至如原州之甚則今者還送之請不是異事且移來額數不至夥多富平砲保一名豊德步兵六名瑞山騎兵三名還送于各該邑事依狀請施行措辭行會于京畿忠淸兩道歙谷二十名步兵則道內列邑分力擔當事亦爲許施使之均排酌定俾無祛弊生弊之患擧行後形止各卽狀聞之意請一體分付于三道道臣允之敎以原州砲保旣命復舊純錢則在原民可以紓力富平一名之還送旣有移疾之嫌亦涉偏重之歎置之其餘騎步九名移屬不但爲弊若於該邑抄出刊册外保名則其所犯法必當夥然關東此弊之尤甚曾所宿聞自原州爲先釐正科外太濫之保名以此充代後狀聞事分付
정조 20년 · 강
命龍仁縣令丁遇泰差下齊陵陵役時別看役
정조 20년 · 목
敎曰齊陵陵上石物當爲修改而重其事之道不可無別看役龍仁縣令丁遇泰別看役差下使之除辭朝下去事分付
정조 20년 · 강
命齊陵令沈景文等減仕三十日泰陵直長孟賢大等減仕十日戶曹判書李時秀越俸一等京畿監司金文淳越俸三等仍飭文淳各陵修補處從便擧行俾勿執頉於承旨奉審之行
정조 20년 · 목
吏曹啓言齊陵令沈景文厚陵令李顯祿敬陵參奉徐有敎宣陵直長李春英靖陵直長愼師浚明陵別檢鄭馦各陵有頉處固當隨報趁卽修改而毋論破傷與滲漏處只待奉審之行初無論報以致今番執頉之擧竝減仕三十日泰陵直長孟賢大孝陵別檢邊景鵬康陵參奉南復來崇陵別檢趙恒存俱以有頉處枚報禮曹畿營或戶曹雖與初不論報有異謂以物力之不敷未免略略修改以致旋卽有頉亦不更報京司以致執頉亦爲減仕三十日京畿監司金文淳狀啓中孝陵別檢邊景鵬之景字以慶字誤書事甚未安請推考從之敎以其中論報之齋郞罪不專在於渠輩竝分等只減十日之仕不卽許施之該堂越俸一等至於畿伯前此筵席面飭丁寧則前人之事後人寧或不聞知而初不看作已任致有摘奸時執頉畿伯豈非前伯之罪人而諸官亦豈非林秉遠之下風乎當該道臣越俸三等此後申加嚴飭一依前道伯例雖於一張瓦一片石之容手措備往復度支躬飭齋郞須卽從便修葺更勿以執頉現發於承宣奉審之行今秋未及奉審東西道九陵寢當於十月間別遣承宣奉審預爲知悉莫或犯科事分付若此則秋巡不爲而都試自當竝行於來春行部之時竝以此意分付該道
정조 20년 · 강
命守令下直時把袖索帖之掖隸令該曹猛棍後下送該道輪示列邑更加嚴治狀聞仍飭掖隸之無禮勒索者該倅言于該房承旨依此處置
정조 20년 · 목
政院啓言今日寶城郡守下直時掖隸之把袖勒索行下事極痛駭請當該別監移法司照律嚴勘敎以前此嚴飭何如則焉敢犯科近來掖隸無異梗化之亂民凡有法禁無所知畏雖令兵曹竝與頭目先施猛棍於該倅所見處而不可止此令該曹押送該道道伯處具罪目輪示列邑俾諸倅明知朝令之至嚴然後更加嚴治狀聞事分付因此而有提飭者此後掖隸之無禮索帖者該倅言于該房承旨以爲隨現依今番例處置
정조 20년 · 강
召見領敦寧金履素禮曹判書閔鍾顯備局有司堂上李時秀于誠正閣
정조 20년 · 목
履素鍾顯以齊陵陵役監董進去也○予曰石物聞已措備卿其親自看董務令堅緻莎草如有合改處亦從便善爲之予謂時秀曰義州狀啓非但措語之除文理不成被災地名至今不爲詳報彼人漂渰形止今始啓聞而布木諸具待其願得始爲備給拯出之後亦不馳通於鳳城者節節可駭雖以道伯言之狀辭亦極矇朧旣不請罪該倅亦不自爲引咎其所擧行萬萬疏忽以若委寄有若辜負投竄之律在渠亦甘此狀啓爻周還下送以此意自本司各別嚴飭俾知十分警懼無或如前也
정조 20년 · 강
命齊厚陵陵役時修改物種令松營留守進排仍管繕工事該監堂郞及相地官勿爲進去仍命政府進去時亦以陵官兼監役獻陵宣陵靖陵修改時廣州留守如松留例擧行便否令禮判還朝後稟處
정조 20년 · 목
敎曰齊陵陵上石物修改依祭享例令松營守臣躬親措備守臣例兼分奉常分掌苑之職進排祭享所入則修改雖有所重豈或過於祭享況修改物種之自本府使之待令者乎此後凡有修改守臣兼管繕工之事該監堂郞則勿爲進去厚陵依此例定式事令政府及戶禮曹知悉守臣處下諭載之本陵謄錄雖以各陵寢陵上修改言之所重何關於政府以下之進去與否其所董役陵官之專管勝於生疏之監役而陵官兼監役之例創自先朝此後雖於政府進去時皆用兼監役事定式雲觀之相地官進去甚無意義此後勿爲進去以除繁縟之儀如獻陵宣陵靖陵修改時廣留之如松留例擧行便否令禮判還朝後稟處事分付
정조 20년 · 강
命徽陵獻官成種仁典祀官南涑罷職拿問嚴勘陵官夫宗仁兪應煥先汰後拿奉常提調李晚秀越俸一等郞官李東埴拿處
정조 20년 · 목
敎曰近來凡事雖以彌縫欺蔽爲十數年來宵小之痼習敢於莫重祭享欲售舊習乎以先甲之意日前才有飭敎欲試其後勤慢之何如昨於徽陵忌辰祭享各品試使史官行祭時入去待禮成奉來看品則多有不能致誠可知其從前各陵封納餕餘之別有看品件獻官成種仁爲先罷職令該府拿問嚴勘典祀官同律陵官亦爲先汰後拿卽令該曹口傳差出交代後拿囚常時若能檢飭十分畏愼豈有下輩所爲之若此乎都相雖不處分竝與公事堂上而勿論安有如許國體當該提擧李晚秀爲先越俸一等久任郞官李東埴徑遞可惜姑從末勘拿問處之此後一有泛忽致或現發堂郞敢逭嶺海之律乎申加嚴飭
정조 20년 · 강
廚院以嶺南早紅柹破傷請勘封進官及該道伯命草記呈納郞廳韓昇裕拿處提調鶴林君焴及捧納承旨韓晚裕罷職
정조 20년 · 목
司饔院啓言慶尙道九月朔進上物種中早紅柹子五百七十箇內破傷爲一百十五箇爲先退送使之改備封進而其在事體萬萬駭然請當該封進官罷職該道臣從重推考領來陪持人令攸司科治敎以向下禮曹之特敎卿等獨不聞之乎知而犯科違令也不知亦罪此草記呈納郞廳拿處當該提擧罷職公麼早紅封進之事前期之下敎不能導行命令何所信乎當該捧納承旨亦爲罷職該院下吏竝令該曹嚴杖取服後草記
정조 20년 · 강
遞承旨李冕膺李益運以黃昇源韓用龜金翰東爲承旨竝前望也
정조 20년 · 목
敎曰明日路由館峴展拜景慕宮該房知悉
정조 20년 · 강
命廟堂嚴關關西伯査問其灣府漂頹狀本中三江六島不爲指的登聞委折
정조 20년 · 목
備邊司啓言灣府漂戶稽滯登聞委折關問於該道臣及該府使處則平安監司朴宗甲以爲儀州今番雨水人命致傷之報發巡以後果有傳聞而邑牒未到之前有不敢擧槪於莫重登聞自至曠日稽滯云該府尹以爲無前之水島陸相接初九日以前不得通渡遲待水退始遣摘奸往來之際亦費時日不卽報來云該府尹之只報巡營不爲直牒于本司者事屬不審大國人一名拯得在初七日而待漂壓摘奸畢到同時例報於道臣處緣由封啓則乃在七日之後而道臣亦無論責馳聞之擧該道該府前後擧行俱可謂駭然請平安監司朴宗甲義州府尹沈晉賢竝從重推考敎以節節駭然是豈備例問備之事乎至於彼人事係是邊情而無意登聞則其餘何可說也每稱三江六島地名尙不指的於文書其委折更爲嚴關査問道伯
정조 20년 · 강
領議政洪樂性以太常祭品事上箚請譴賜批
정조 20년 · 목
箚略曰臣卽伏見奉常寺堂郞處分傳敎下者辭旨截嚴不勝惶懍臣忝叨都提調之任癃病昏聵漫無覺識全不事事罪積癏曠國之所重莫先於祀典我殿下虔誠明禋每當祭享飭敎申申緣臣衰疾一未對揚至有今番陵享祭品之不誠而極矣聖度天大曲加㴠貸譴責之敎只及於提調臣心慚慄尤無可言伏乞亟降威罰批以所辭過矣卿須安心穩攝仍命遣史官傳諭
정조 20년 · 목
具翼善冠袞龍袍乘輿出永淸門明政門弘化門由館峴至觀旂橋前降輿乘輿入宮門降輿就版位行禮陞詣宮內奉審還入齋室
정조 20년 · 강
召見本宮提調沈頤之戶曹判書李時秀內閣提學沈煥之直提學李晚秀于齋室
정조 20년 · 목
予曰聞李城輔以金先正從享事抵書泮中與前說大相矛盾云卿等見之否煥之曰臣果得見而與當初竝享之議不啻相反矣予曰日前聞承旨李肇源之言李城輔書以爲當初泮儒來問時竝享之論誤認以上意所在故不得不依違其說云云夫從享何等重大之事苟有己見終始不變卽士子當然之事而名曰山林妄忖上意反復其說豈非士林之羞恥世道之變怪乎當初竝享之說旣是誤認上意而故爲依違云爾則此謟諛也到今獨享之論不念前後之相左隨人低仰則此窺覘也所謂士也罔極二三其德正爲此準備語矣挽近以來世道人心之如水益下莫可收拾專由此謟諛窺覘四字壞了無餘一有於此以其罪罪之不少饒貸然後世道可靖人心可一城輔亦吾東臣子焉敢以上意二字爲藉口彌縫之資乎朝廷之所以優待山林以其名實相符之眞箇儒賢也如城輔者亦謂以山林而有罪不得勘則寧有如許國體乎蓋莫嚴者從享之典故李文成亦嘗於五賢從享之論靜菴退溪兩先正外猶有所難愼之意予於愼獨重峯非不以先正待之也特以未可輕議也至於河西卽我東之濂溪而尙闕聖廡之享此予平日之所嘗耿耿者而今城輔之論則以文敬父子之竝享至引坡山書院之事坡院竝享之爲斯文大是非果何如則城輔之以是爲說尤豈不萬萬寒心乎苟有關於斯文大一統之義則當仁不讓卽予之志況今予處君師之位其在彰善癉惡之道豈容少貸削逸與罷職削職間以正其陰陽向背之罪在所不已今日盈廷之臣豈無孔門小子鳴鼓攻之之徒乎仍命承旨李肇源入侍敎曰城輔前後書札尙今見在乎肇源曰方在臣袖中矣予曰書札尙在渠雖欲發明得乎
정조 20년 · 목
出齋室乘輿至觀旂橋前降輿乘輿入弘化門明政門永淸門還內
정조 20년 · 강
遞總管李祖源韓光近以申大顯代之前望也
정조 20년 · 목
敎以未肅拜有實病總管許遞前望單子入之待下批牌招察任
정조 20년 · 강
命三陟府漂戶優施恤典
정조 20년 · 목
江原監司徐有防狀啓以爲三陟府使兪漢雋牒呈內今月十九日雨通宵大注邑下民家漂失爲二十九戶頹壓爲十戶而遠外名面民家之頹壓與否待水退詳細牒報云元恤典依定式題給自臣營別給糧米空石等物許䂨私養山雜木改構入處亦令慰諭安接之地敎以府內若此則遠面可知爲民事殊可念先爲登聞者應式外各別顧恤斯速結構奠居俾無豐乞之歎而小戶還上停退殘獨戶還上蕩滌事回諭
정조 20년 · 강
判府事李命植陳疏請貿米賜批
정조 20년 · 목
疏略曰貿米一事衆議不咸尙在持疑未決之中夫南沿米直稍登之歲則百錢之貿至於五六七斗之多若以三兩準折言之俱無不可而至於今歲將爲六七斗也無慮雖使末之猶爲六斗而官斗小於市斗市斗十三斗有餘則可爲官斗之十五矣三兩之直不已多乎不慳三兩之多而只取一包之米則其於賣穀之人爲利豈不重耶此而猶曰爲民之弊則直當如何然後可以無弊而貿之耶若定其期日使貿米者持米來待於浦倉準捧斗斛然後直於目前計價而給之則吏鄕無以行其奸矣或有犯於科者一切施之以監臨自盜之律則關石昭揭自無犯者矣纔以貿米條例書問於湖南道臣則道臣以費價之多運米之難爲答而不以貿米貽弊爲言則其意亦可知焉見今秋色已深行關知會宜及其預苟能先貿萬餘石之少則亦不害爲試可之道且念臣不才無狀不事事而居其官玆於疏之終復申前懇亦宜劃卽遞改批以運粟雖難貿穀至易何有於浮議須與道伯講其米不出庾民不入勞於公於私兩便之策而行之也所辭不允卿其勿辭行公
정조 20년 · 강
命拿處成均館入直郞官停擧東西齋諸儒生尋命郞官放送諸儒生分揀
정조 20년 · 목
駕過泮宮時不爲柢迎也○成均館啓言駕過時不爲柢迎入直官員拿處朝食堂儒生令隨駕館堂一竝停擧後草記事命下矣生員李世述等二十九人進士沈翼賢等三十九人幼學鄭翼邦等二十人一竝停擧敎以與前期發令不爲迎駕有間而直所距大路相望則焉敢不卽出待乎後勿如是之意在囚郞官附過嚴飭放送諸生姑爲分揀
정조 20년 · 강
勘放金吾時囚成種仁南涑李東埴韓昇裕分揀李卿尹夫宗仁
정조 20년 · 목
政院啓言卽者義禁府都事來言時囚無得過三日滯囚曾有定式矣時囚罪人李卿尹當爲議處而判義禁閔鍾顯以禮曹判書奉命在外次堂例不得擧行云何以爲之敎以令次堂擧行義禁府啓言監察李卿尹命牌事體至爲嚴重下吏之恣意換書尤何等變異始旣不能覺察終又矇然隨入至於呼望之相左揆以法意誠極可駭請以此照律敎以如渠供則可謂虞人無愧如吏供則可謂冶間何知特爲分揀放送又啓言徽陵獻官成種仁供以爲祀典莫重飭敎屢降固宜十分審愼莫敢少忽而今此陵享各品多不能致誠身爲獻官果能一一提察則豈至此欠精之境乎萬殞猶輕恭竢嚴誅云典祀官南涑供以爲各樣祭品不善看檢乃於盡誠致精之地自歸全未審愼之科伏地震悚恭俟嚴誅云請竝議處敎以旣命罷職分揀放送又啓言司饔主簿韓昇裕供以爲今年封進物種勿拘應式特敎諄複而新入本院矇未覺察進上早紅之破傷草記肆然呈納罪合萬戮云請刑推得情敎以公罪勘放又啓言奉常寺判官李東埴供以爲莫重陵享不能先事檢飭以致諸品多欠精熟莫非不謹不誠之罪恭俟嚴誅云請議處敎以公罪勘放又以韓昇裕杖一百收贖李東埴杖八十收贖放送啓允之敎以如有功議各減一等又啓言前別檢夫宗仁供以爲愚懵無知莫重享品眼同熟設而不能致愼有此欠精伏地震越恭俟嚴誅云請刑推得情敎以居在絕域重溟之外者人雖瞭然何可深責近以吏治得名連佩墨綬長在朱軒者身爲獻官猶不覺察京司下屬之奸弊則渠不必照律分揀放送
정조 20년 · 강
命憲府吏嚴刑以懲其納供吞吐之罪院隸特放院吏嚴杖放送
정조 20년 · 목
刑曹啓言司憲府書吏安昌成口招以爲今月十四日茶時監察當次卽李卿尹而誤以尹淑基告于政院及出命牌往示於李監察則以爲此牌以尹淑基書出吾則不可隨詣云故始覺其錯誤驚㥘來問朝房則同僚書吏崔成信以爲事已至此周旋無路入往政院與院隸相議爲好云急入政院議於當初呼望使令則答以事勢急迫旣有前所書置未洗之李卿尹牌以此持往無妨云故仍卽持牌擧例于李監察使之承牌云政院考喧使令金昌麗口招以爲伊日憲吏安昌成以尹淑基當次之意來告故果爲出牌呼望憲吏持牌出去更爲來言曰尹淑基則已爲差祭出去李卿尹爲當次此將奈何云云故渠果於紛沓之中不得更稟院中以近日承牌李卿尹名字書塡之牌仍爲換給身爲院隸豈不知命牌嚴重而因一時忙急致有私自換給之擧罪狀萬死無惜云參聽院隸沈得良李殷春金仁昌等以爲伊日因兵曹禁喧之截嚴皆在望門外只聞茶時監察呼望之聲至於換牌委折紛沓之中果未知之云憲吏安昌成誤告之罪院隸換給之狀俱爲直招所當依律稟處旣有嚴問取服之命請上裁敎以換給雖與換書有異其爲有意故犯可謂五十步百步近來度支不能趁卽修補牌面漆色之年久而朱脫黑綻字畫莫卞者十之八九則伊日監察命牌之亦然可以推知此不過殿座呼望之時因其紛沓受囑憲吏換呼名字渠之奸狀明若觀火如無是也院中之監察出牌看作行下件注書每不番番書之以望門懸置各牌中取其不扶者出給憲吏便成謬例臺監體重呼望不呼名則其時出牌若在於出宮前不呼名之牌亦安知非姓尹是名尹二者之中必有肯綮安昌成金昌麗處更捧直招以聞勿施一杖反復平問使一律罪人無或恇㥘亂招究其本事專由院吏之喜事故爲生事之致該吏捉來渠何以知換呼委折致此酬應之端嚴杖箇箇考察雖至百度期於得情以聞其餘各人等卽爲放送又啓言司憲府書吏安昌成承政院使令金昌麗等更招則安昌成以爲昨日納招惶㥘未及詳陳伊日監察出牌院隸以茶時出牌呼望出給命牌而以目不識字之致牌面所書不能諦認矇朧受去矣李監察以名字之相左故持牌還入而爲慮生事與院隸言及相議適有李卿尹前日茶時時不抺之牌故院隸以爲俄者呼望旣不擧其姓名以此持去請入無妨云迷劣所致果爲受去致有此現發之擧云金昌麗以爲伊日茶時監察出牌以不識字之致只看牌面之尹字認爲李卿尹之名字出給矣俄而持牌還人謂以名字之相左故渠始覺其誤不勝遑急未及稟告於院中恇㥘中以李卿尹前日茶時承牌不抺之牌出給及其承牌誤以尹淑基姓名口順呼望則李監察不爲入來以至現發之境不知自陷於死罪之致云政院書吏金道寬以爲伊日監察茶時承牌時聽其呼望見其入來名面各異故初不詳問其委折徑先入告於院中至有啓辭之擧事出後始爲聞知則皆是考喧使令錯誤之致莫重之事不問事實率爾指告致此無限生梗云安昌成指囑院隸換呼牌望之狀金昌麗受囑憲吏自下彌縫之罪金道寬徑告院中故爲生事之罪亦已遲晚旣有捧直招以聞請上裁敎以今則兩囚綽可逭一律而院隸則自首勿問旣有成命依初下敎特放府吏則避生求死反於常理前供後招殆無倫脊而者犯之院隸以信令之意見宥隨從之府吏有難獨勘以納供吞吐罪嚴刑一次放送院吏則嚴杖五十放送
정조 20년 · 목
因囚單敎以附過嚴飭放送
정조 20년 · 강
飭諭齊陵董役諸臣命看役校吏畢役後後錄狀聞仍令進去大臣嚴飭齋郞等着意審察衍慶寺弊瘼亦令守臣釐正
정조 20년 · 목
領敦寧金履素禮曹判書閔鍾顯以齊陵陵上奉審後仍爲始役馳啓敎曰今日日氣淸和修改工役若意順成當於今日內告完乎一心耿耿復此申諭卿等必愼必敬十分精緻事回諭守臣處一體下諭而自本府專當擧行係是初爲看役校吏匠手姓名畢役後後錄狀聞而齋郞則若能着意審察豈或執頉修改進去大臣更加各別嚴飭以來衍慶寺修葺後近果一新乎本寺在紅箭門近處卿等復路時詢瘼仍令守臣此後專管釐弊事亦令禮判知悉事亦爲回諭
정조 20년 · 강
命贈梁大檏輔國崇祿大夫判中樞府事兼兵曹判書文銜俱帶經筵文任成均金吾春秋武銜例兼訓鍊別兼五衛宣諡贈誥日致祭仍令吏曹判書金載瓚撰進諡狀忠烈公高敬命一體致祭
정조 20년 · 목
敎曰銓曹事豈不慨然乎向者做錯所失非細而又豈可若是泛忽於此等處乎向見遺集益知其所不知使之特贈爵秩上卿天官何贈可靳大抵我國凡事只看勢力觀於李忠武之未贈上相反讓於其麾下統帥年前始雖加贈銓曹之難於秉公自昔而然然今日因厥稿印出事聞之前政所贈卽戶判云寧有是也贈判書梁大檏贈職以輔國崇祿大夫判中樞府事兼兵曹判書改付標啓下而文銜俱帶經筵文任成均金吾春秋武銜例兼訓鍊別兼五衛宣諡贈誥日遣官致祭狀文吏判旣經文任使之卽令撰送因此思之每欲一番致祭於高忠烈而未果此人與忠烈爲伯仲此人另贈則況於忠烈其可恝然贈左贊成忠烈公高敬命家亦於贈判府事梁大檏致祭時同爲賜祭事分付
정조 20년 · 강
命海南縣監之代各別擇差
정조 20년 · 목
敎曰海南縣監之代令該曹無論文蔭武勿拘常格各別擇差待下批明日辭朝
정조 20년 · 강
命法聖僉使李泰協令兵判棍汰院隸及司謁分等嚴棍
정조 20년 · 목
敎曰下直僉使之與掖隸接話現發於日前嚴飭之下該僉使令兵判決棍後汰去今日政差代該隸及司謁亦令分等嚴棍
정조 20년 · 강
有政吏曹判書金載瓚兵曹判書鄭好仁進
정조 20년 · 목
以李益運爲吏曹參判沈誠之爲順安縣令洪繼善爲海南縣監元永龜爲軍器正尹頤東爲法聖僉使
정조 20년 · 강
重推慶尙監司李泰永平安監司朴宗甲飭關西諸邑官點
정조 20년 · 목
統制使李得濟狀啓以爲嶺南水操依前期日設行形止前已具由馳啓而所管各邑鎭戰船本月十三日期會齊到之由亦已狀聞矣今此道臣謄移到付於十六日已行正操之後旣已過操行停與否今無可論事勢所致有此緯繣不勝惶恐待罪敎曰道伯有狀請三南異於西北雖依所請許施揆以戎政道伯事未知爲當三南水操先定期日則不量事勢徑先狀請致使赴操者中路還歸已操處有此引罪當該道臣從重推考該帥臣待罪一款非所可論此狀啓下廟堂勿待罪之意措辭行會旣令諸道使之狀聞則關西民事雖勝於北道不得不亦依狀請施行而此頉彼頉將無行操之時乎其在重戎政嚴邊情之道關西伯決不可仍以勿論亦爲從重推考以懲日後道伯若此則邑倅之官點可知其抛置卿等知悉此意其中年穀稍可諸邑皆於滌蕩之後一依規式肄習擧行勤慢別有考察之政此意幷嚴飭分付道帥臣處
정조 20년 · 강
命來初一日輪對當次人受點後日次待令
정조 20년 · 강
掌令朱重翁上疏請勘前府使閔致愼濫殺之罪仍陳軍政民瘼二條賜批
정조 20년 · 목
疏略曰前朔州府使閔致愼打殺無辜之民吳姓人三兄第於一旬之內死者之妻孀婦三人懷刃携手乞食轉輾來留於闕門之下而九重深嚴伸冤無路晝夜號泣干天之冤氣足使五月飛霜云爾之說狼藉途路仍伏念我殿下臨御以後愛民如子至誠惻怛如慈母之養赤子凡厥分憂任責者如有一半分人心則敢不仰體聖意而枉法殺人至於此極耶噫前有李汝節之蔑法戕人至二十五後有閔致愼之濫殺無辜至三兄第則是可曰有法之世乎前後嚴飭方伯守令之綸音徒掛墻壁唉此下民何以聊生臣生長鄕曲殘民艱苦無不目擊顧今廉吏絕少貪風大振故生靈塗炭莫此時若也雖雖蠢蠢無不唾罵官長曰誰將吾民嗷嗷之狀善爲畵圖獻子九重使我得生痛矣惟此虐吏使殿下之赤子甚至於生世無樂臣實痛焉臣竊恐殿下之刑政大綱不振而使怪鬼之輩惟貪虐是肆上古人淳風朴然帝王不廢政刑故其曰怙終賊刑又曰孥戮汝上古帝王豈是不仁者哉蓋體天地之生殺而寓至仁於不仁之中也天地去殺則不能成歲功聖人去刑則不能成治道此所以至德之世亦不能廢刑也政刑大綱一廢則人君威靈不得行於堂陛之下可不懼哉倘或貪饕之輩擅殺人命者歸之因公邂逅之科而不施當用之律則邦家三尺之典何處用之閔致愼罪狀令王府取服斷不可已也永興一府卽我太祖大王影幀奉安之地也府內之璿派孫先賢孫勳臣孫世襲忠義忠贊忠翊等名目而忠義入直於內忠贊忠翊巡邏於外而祭享時執事有事時侍衛等節專責此輩已是古例奧在龍蛇之變扈衛影幀於府之西屛風山經難後還安本殿者皆出於此輩效忠之力也至於丙子之亂移安影幀於海島之時事出急遽未及一齊趨進由是而以罰降定而名之曰攔後別隊屬之兵營蓋其別隊之稱者兵營假率元額之外加設之名也初則姑爲行罰旋卽頉給之本意而厥後一年二年仍循未頉世襲役名或着帽帶而入直殿內或着毛笠而赴應軍行其貌樣已不成說而此輩俱是列聖朝勿侵雜役中人也渠輩之沒世抱寃理所當然且以罰不及嗣之義論之豈有數百年降罰之未解者乎渠輩曾在乙亥上言達下蒙允行會諸道而營邑慢不擧行至今如前應役事極寒心伏願令帥臣一竝頉給以遵列聖朝特敎之德意以嚴眞殿守護之事體噫北路戊申己酉之懷襄大災實是挽近所無屢千蒼生流離四方之際還上身布責捧無路不論祭田已土或自官勒賣或自己斥賣于斯時也本價十金之物僅捧一二兩可捧百金之土只捧數十緍窮民產業盡歸於富民饒戶我殿下特下絲綸蕩滌諸役還集各散孰不欲樂生興業然些少庄土已入於富民之手欲爲還退則饒戶富民或稱移賣他人或托相換隣邑無一還退者唉此貧民何以爲命凡凶年所賣田畓之本價還退旣有先朝事目臣以爲自戊申至庚戌麥秋前所賣田沓以本價退給事更下飭敎使還集民人勿復渙散批以閔致愼事誠如風傳自有當律爲先拿問取招一邊行査該道附陳兩件事係是戎務民情分付該道道帥臣使之具意見狀聞爾其勿辭察職
정조 20년 · 강
召見良才察訪李五鎭于便殿改良才道爲迎華道
정조 20년 · 목
予敎五鎭曰爾旣往審驛地圖形以來乎五鎭曰臣遍爲看審則驛舍基址果爲恰好措置之方與留守爛商散在之驛民二十餘戶爲先曉諭使之入居而仍爲圖形以來矣予曰設施之初規模凡百不可草率苟且而止或設屯收稅或買穀作還亦皆從優經紀郵官之排朔驛卒之接濟必使綽有餘裕然後人皆樂赴官亦成樣始可期久遠之效二萬兩錢已有措置者爾與留守相議以此財力善爲拮據可也五鎭言中軍所管之入居錢似當移置於華城予曰宂官之無益者莫如畿營中軍五哨牙兵安用中軍爲哉況於郵官之事有何干涉而有此侵官之弊徒作耗費之端爲先革罷中軍以其財力移用於新驛之措劃實爲合宜華城凡事廣留旣與聞爾其退傳此意使之十分商量以待後日登對詢問也○敎曰良才郵館旣定於華城北門外則站名與地方相左郵館稱號亦當隨以改之良才道察訪以迎華道察訪令該曹啓下亦令造給印信
정조 20년 · 강
命齊陵陵役時本府留守趙鎭寬以下施賞有差
정조 20년 · 목
開城留守趙鎭寬以齊陵陵上石物修改畢役後看役校吏及匠手等開錄馳啓敎以重所重之道當有賞典近道陵寢修改自是慣習之事本陵則體貌尤有所重而今番擧行本府專當措備留守趙鎭寬熟馬一匹賜給別看役龍仁縣令丁遇泰上弦弓一張賜給監董折衝姜晦煥賞加浮石莎土監官前忠壯將崔德元折衝李倬邊將除授工匠次知前五衛將韓景禹搗灰監官豊德將校金聲一役軍牌將司果洪汶績各上弦弓一張賜給府吏邑吏各木布一疋匠手等分等施賞事回諭加資敎旨馬帖弦弓成送有旨一體下送
정조 20년 · 강
南兵使李壽鵬以魚面前萬戶白弘鎭嚴棍後充軍慶興府馳啓
정조 20년 · 목
南兵使李壽鵬狀啓以爲魚面前萬戶白弘鎭嚴棍三十度出付北靑府使押送充軍慶興府撫夷堡而以待新萬戶田遇聖交代擧行日子自爾遲滯惶恐待罪敎以勿待罪事回諭
정조 20년 · 강
行景慕宮秋享大祭
정조 20년 · 목
南壇三角山木覓山漢江節祭在再明也
정조 20년 · 강
召見全羅兵使申鴻周于誠正閣
정조 20년 · 강
遞承旨鄭尙愚
정조 20년 · 강
有政吏曹參判黃昇源進
정조 20년 · 목
以李儒慶爲承旨韓晩裕爲禮曹參議
정조 20년 · 강
承旨李祖承金熙朝因堂疏論斥聯疏徑出賜批不許
정조 20년 · 목
疏略曰臣等卽見校理李翊模到院之疏不勝瞿然之至俄者儒臣治疏來呈而見其辭意則或涉禁條故不得循例捧入往復退却矣今乃譏之以阻搪目之以壅蔽末又以莫知其意之所在臣實痛之等語盛氣論斥蔑有餘地噫臣等雖甚無似若其憂國家慮世道之意豈或後於儒臣而前後飭敎不啻申嚴揆以義分不敢違越此不過援例擧行者則人之爲言何其不相諒之甚耶臣等自靖之義不敢晏然於直次相率陳章徑出禁局伏乞聖明亟削臣等之職批以今聞入稟之言玉堂事可謂求說不得頃者大臣卿宰三司處遍示之筵敎及流來諸條禁令必是除拜之在於其後未及聞知而然況所謂收禁之請亦皆嚴禁則卿等不捧卽職分內當然門將之阻搪才罷學士之犯法若此如見輪示之本豈有是乎嚴飭三司此後新除之人更勿以不見爲托且其疏語亦無分明指的云卿等無可引之義勿辭行公
정조 20년 · 강
判府事李秉模以西銓時品案事陳疏引咎賜批
정조 20년 · 목
疏略曰臣獲蒙恩暇歸省先壠素患風眩之症闖作於換節之際淹伏田廬未卽還朝政深悚蹙卽伏聞以待罪西銓時事該曹已捧現告而聖度包容至有置之之命臣誠震懍惝怳不知措躬之所官無大小有罪則勘乃所以嚴國綱而警具僚也今以爵秩之故倖逭常典則法有時而低仰罪或可以出入顧其所關豈細故哉伏乞聖明亟降處分批以任嵂之名不載品案而爵秩依舊有關事面以矯俗正習之意至有判堂捧現告之命追聞事實近來品案只諉該吏誠一謬例在他判堂猶可恕況大臣乎卿須安心勿辭加意愼攝竢間卽爲上來仍命遣史官傳諭
정조 20년 · 강
京外儒生鄭大鉉等四百五十一人陳疏申請文靖公金麟厚文烈公趙憲文敬公金集從享聖廟賜批不許
정조 20년 · 목
疏略曰臣等竊以爲文靖從祀之請聖批已示允許之意臣等只竢亟擧縟禮未有成命至若有難遽議幷侑無稽之敎臣等竊不勝抑鬱訝惑之至敢誦先賢之定論冀蒙聖明之垂察焉文烈公臣趙憲學於文成公臣李珥文簡公臣成渾二先正之門蔚爲嫡傳以春秋尊攘之義爲主先正臣文正公宋時烈之言曰不讀春秋則不知先生之功不讀朱子書則不知所以爲先生先生卽指文烈公也于今三百年國無異評周旋升堂之列揖讓薦蘋之間夫孰曰汰哉文敬公臣金集聖門正路家庭淵源惟文元公是儀是則從享之論粵自先輩已有定議至於父子竝侑臣等蒙昧古禮無以稽也然苟安於義自合於禮不係於其家之世級也且校之於院大小雖殊享賢一也遯巖書院卽文元文敬竝侑之地文正公臣宋時烈製請額之疏引經據義明白爲說至蒙允許夫豈違禮而先正陳之聖祖許之也伏願殿下特許躋配文廟亟擧縟禮批以爾等退修學業
정조 20년 · 강
命明政門殿座時弘化門外排立軍以某營堂上將官率領事著爲式推兵曹判書鄭好仁
정조 20년 · 목
訓鍊都監啓言今八月初三日親臨明政門文臣製述時因兵曹節目東營軍四十五名哨官李徽祚集春營軍四十五名哨官禹拓夏率領弘化門外左右邊列立雜人一切嚴禁事畢後各還直所而請竝待標信擧行敎以都領之將領何營當之乎此後明政門殿座時弘化門外排立軍某營堂上將官率領事定式而兵曹節目之矇矓措語難免其責判堂推考
정조 20년 · 강
命承旨李肇源推考司鑰宣傳官守門將等令該廳罰直仍飭一事互啓之謬規
정조 20년 · 목
政院啓言卽者司鑰來言敦化門下鑰時東西挾互相換銷來請開金以爲改銷之地云故臣不思標信之仰請輕許開金之持去不勝惶恐待罪而門鑰事體何等嚴重有此疏忽之擧當該司鑰令攸司從重科治換銷之宣傳官及守門將所當重勘而本院請推之外無他可施之罰何以爲之敎以事勢則似然爾則推考司鑰及宣傳官守門將等各令該廳罰直此啓辭勿施○兵曹亦以門鑰誤銷事當該司鑰及宣傳官守門將草記請罪敎以此草記勿施凡係門禁等不謹請罪之事政院先爲則兵曹當不爲兵曹先爲則政院亦當不爲近來該房該曹互啓不嫌其煩屑此亦近俗塗粉不誠中一端揆以國綱焉敢若是此後嚴飭
정조 20년 · 강
命抄啓文臣親試以文臣製述處所同爲待令遞都總管李聖圭
정조 20년 · 목
敎以未肅拜總管許遞與未差之代前望單子入之待下批牌招察任
정조 20년 · 강
罷校理金近淳副校理沈興永職
정조 20년 · 강
諭右議政尹蓍東待夬差造朝
정조 20년 · 목
政院以賓廳日次不得來會啓敎曰昨聞筵臣言今日次對欲爲來會而又聞內乘微稟又以輦輿奉審入來云卿何不念少愈之戒雖以勿入之意令內乘傳諭而待夬差造朝事更令此備郞往傳右相
정조 20년 · 강
召見諸承旨及藥院提調沈頤之副提調黃昇源領敦寧金履素禮曹判書閔鍾顯開城留守趙鎭寬于誠正閣仍命齊陵守僕陵軍等令守臣分等施賞
정조 20년 · 목
諸承旨持公事入侍藥院請診履素等齊陵陵役監董後復命也○予曰齊陵陵役順成已極喜幸而伊日雨勢達夜不止故予甚悶慮矣今聞始役時天氣晴朗若有助焉果於一日內速成尤豈不奇幸乎履素曰工役旣成陵寢孔安此莫非我聖上孝思之致也予曰本陵封築在開國年歲最久故其於修改之際不能弛慮矣今幸如意告成方位亦皆均正可占永久之休自此予可以安寢矣雖以所費言之比諸當初所料不過爲十分之一所入則小而所成則大此則本府專管之效也自今以後凡係本陵擧行之事一以委本府如顯隆園之凡有修改之役自華城專當擧行之例則來頭責成之功必勝於前矣禮判退與戶判往復右相另給財力以爲需用之地好矣鍾顯曰若委任本府則役力不必多入而凡事亦皆精緻矣予曰驪州兩陵修改亦依此例爲之似好亦須商量也鍾顯曰驪州則本邑財力似難給矣予曰衍慶寺重修後今果一新否本寺在於陵寢至近與他有別凡百各別顧念好矣履素曰臣躬往本寺招僧問瘼則別無他弊云矣予曰驪州神勒寺自是勝國遺刹至登輿地勝覽則其勝槪可知寺塔之頹毀僧徒之弊瘼亦不可不念須與畿伯相議以爲復舊之方可也○敎曰今番本陵石物修改卽先朝丙辰年欲爲之志事適於舊甲重回之年有此修改若有待焉豈無識意修改時擧行之守僕陵軍等令守臣分等施賞衍慶寺僧亦爲量給米斗後狀聞事下諭
정조 20년 · 강
飭廟堂問萊閫行操形止仍命新水使待決末下送
정조 20년 · 목
因慶尙左水使李得駿密符單子敎曰日前見十二日封發該閫狀聞姑無一言可否者正操在十六日欲觀更爲狀聞而處之昨見屬鎭僉使到防狀啓卽十八日封啓者然則十六日行操乎不爲行操乎守令邊將等能及期乎越期乎十二十八之間行操形止無登聞政院不言廟堂不言豈不寒心乎灣尹之罪未勘而萊閫之所犯十倍朝廷有紀綱新水使不可循例下送十六日行操與否廟堂何不提問此意問之新水使姑令退待決末後下送
정조 20년 · 강
命蔚山府使李性重金山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等令統帥就操場前洋嚴棍充軍不善造船者査出發配統制左營將沈鑏亦令拿致決棍後依初下敎勘律統制使李得濟該道臣李泰永竝越俸
정조 20년 · 목
備局啓言卽見慶尙前左水使沈鑏本月十二日十五日封上狀啓則以爲蔚山府使李性重以參操事初八日騎船發行阻風止泊于本府外城隍堂前洋初九日風雨大作不得前進十一日更爲發船行到本府下山前洋大風振作海濤汹湧所騎戰船出沒波間一船軍卒百船救護之除鴟木中折仍爲沈沒而數多人命軍器舟楫幸賴兵伺候船之相救竝卽卸下而無一物渰死漂失之患戰船則勢未及竝救仍爲擔水側沈而全體姑無毀破風浪接天目今所見猝難曳出無及期赴操之望該府戰船旣有乙丑庚戌年兵船代行之例故今番軍兵軍器舟楫等物使之移載兵船及期領到於私正操之意各別申飭而府使李性重當其風浪之翻空雖非人力之可救而旣不能堅插船食又不善申飭沙格有此戰船之中路沈沒不愼之責在所難免云其一停操關辭卽爲曉諭於各該將領軍兵等處申飭放還而未停操之前則當初約束乃是赴陣而有此期會不參之擧其在重師律懲後弊之道不可置而不論蔚山府使李性重釜山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等罪狀竝請令廟堂稟處矣水陸行操約日聚軍其師律何等嚴重而今此左水使所管邑鎭事節節無謂始有西平鎭戰艦軍器之沈失處分纔下至爲嚴截則又以蔚山府之沈船登聞者尤萬萬驚駭至於六鎭將淹滯於十里三十里之間不得趁期赴陣又是前所未有之事若使帥臣預爲嚴飭戰器俱得十分完備則何有沈沒之擧乎鎭將之中路逗遛雖緣風浪之不息號令若能嚴明六鎭何敢一齊違期乎苟究其本責在何人且停操之啓封上於十五日而一望之後始爲上徹稽滯委折雖未及査究帥臣之事事漫忽可謂罪上添罪不可以已蒙勘處有所參恕慶尙前左水使沈鑏令該府拿來更爲加等嚴勘以嚴軍法以懲後弊蔚山府使李性重爲先罷黜釜山僉使安宗厚多大僉使尹壽民西生僉使朴道寬豆毛萬戶李源培開雲萬戶千起一西平假將金德行等亦爲罷黜竝與李性重令該府拿問考律重勘允之敎曰紀律雖掃地往古來今名之曰赴操船隻稱以不能制船逗遛洋中若使正操行於十八日仍爲不進則平時雖異於不虞之時師律至嚴渠輩烏可免梟首警衆之律乎一邑六鎭守令邊將等令統帥大張威儀於操場前洋嚴棍充軍船不堅利渠輩固有其罪造船者亦焉敢逭乎亦令統帥査出指名亦皆嚴棍後發配大抵違制失律責在該帥況其犯科可謂兩罪俱發統制左營將沈鑏亦令統帥拿致決棍後依初下敎勘律溯本則常時不能檢飭難免其責統制使李得濟越俸五等狀請之駭然雖已問備旣知其各鎭之發船則不有仍行之朝令公然知委以致邊土瞻聆爲貽笑之端道伯如是也故戰器朽鈍頹惰成習該道臣李泰永所當拿問處之而戰船新造之政難付生手姑先越俸十等守令邊將之代今日政差出待開門下送事分付
정조 20년 · 강
罷校理朴鍾淳職
정조 20년 · 목
以朴載淳爲校理李廷仁爲蔚山府使林蓍喆爲都總管朴宗和爲釜山僉使
정조 20년 · 강
命華城都試居首李大永直赴殿試
정조 20년 · 목
兵曹啓言觀此水原留守趙心泰狀啓則本營左右列親軍衛今秋等都試時閑良李大永居首令該曹稟處矣請依節目李大永直赴殿試從之
정조 20년 · 목
南壇三角山木覓山漢江節祭在明也
정조 20년 · 강
遞承旨金熙朝以韓用龜代之前望也
정조 20년 · 강
親臨明政門行抄啓文臣親試文臣製述親試試官尹蓍東沈煥之徐龍輔鄭大容金勉柱李始源沈象奎文臣製述試官尹蓍東閔鍾顯曺允大朴宗來洪義浩宋銓李翼晋
정조 20년 · 목
具翼善冠袞龍袍乘輿出永淸門至明政門降輿陞座抄啓文臣試官文臣製述試官率諸文臣等入庭行禮訖以擬金絲堂爲上樑文題試抄啓文臣擬秦賀百里奚智爲菚題第四廳舍人爲賦題試諸文臣降座乘輿由永淸門還內
정조 20년 · 강
科次抄啓文臣親試及文臣製述試券于便殿
정조 20년 · 목
親試製述收券訖行科次親試司僕正崔光泰上樑文三中居首製述校書校理丁俔祖賦三下一居首禮曹佐郞金裕己菚三下一居首
정조 20년 · 강
以韓光綮廣陵君烻爲都總管前望也
정조 20년 · 강
命華城城役不足財力貸用關西木一百五十同嶺南南倉錢一萬兩海西監營記簿別備錢五千兩關西木則以錢代納
정조 20년 · 목
右議政尹蓍東啓言華城城役九月內當告竣仍行落成之宴矣聞留守趙心泰言則目下財力不無不足之慮云關西木四百同卽今年二月自備局行關使之措備以待者一百五十同姑先取用嶺南監營南倉錢一萬兩海西監營記簿別備錢五千兩竝爲貸取而關西木則數爻旣多升尺未必皆準聞其事情願以錢代云役處用下錢又勝於木此則從其願以錢代納之意分付南倉錢則與惠廳貿米條相換取用事甚便當請以此知委施行從之
정조 20년 · 강
命停關西秋操都試自各該防營試取
정조 20년 · 목
右議政尹蓍東啓言平安監司朴宗甲狀啓以爲西路巡操停止已近二十年近來荐歉之餘雖値稍豊之歲公私逋負新舊糶糴擧將竝督於一時此際動民赴操路里則或過信宿期會則動費旬望民見秋事有望方欲息肩忽聞巡操令下擧皆愁撓今秋巡操及城操持許停止防營都試依近例各自該防營試取後節度使合試事請令廟堂稟旨分付矣今年則八路均豐鍊習之政在所當行而朝家特軫歉餘民情或命特停或命關問或命狀聞北關及海西兵營外擧皆停操而關西道臣狀請又如此均是民隱不可此停彼行停操及都試事竝依狀請施行各其官鎭門聚點則申飭擧行之意請分付從之
정조 20년 · 강
命兵曹郞廳李海淸拿處
정조 20년 · 목
內閣提學沈煥之啓言日昨殿座時兵曹郞廳李海淸捉去因公擧行之本閣使令棍打於閤門外檢校待敎徐有榘以因公往來之閣隸不當棍之意略爲分付於結束色吏初欲囚禁旋亦置之矣該郞因此發怒招去本閣吏指呼有榘姓名慢罵於禁門稠廣之中末乃呵退其吏使之往傳云當初閣隸之公然被棍已極怪駭此猶諉以禁喧而甚至對其吏名其官口氣妄悖朝體所關不可無警請兵曹郞廳李海淸令該府拿問處之從之
정조 20년 · 강
遣承旨詣文廟奉審摘奸
정조 20년 · 강
命假注書洪奭周仍察上注書
정조 20년 · 강
命宣額于高麗壯節公申崇謙忠節公庾黔弼武恭公卜智謙太白山城之祠仍命揭號日遣承旨致祭崇謙子孫中曾經武將人進去
정조 20년 · 목
敎曰勝國陵寢祭閣改建松留以告成馳啓矣贊成統合三韓之功者壯節公申崇謙忠節公庾黔弼武恭公卜智謙也因此起想取考古蹟平山府太白山城有範鎔之像立祠以祀之重建之擧在我朝而祠額尙今未宣宗伯旣帶文任撰進祠號卜吉揭號揭號日遣承旨致祭而曾經武將爲壯節子孫人進去祭文當親撰祭品用斗酒生彘仍以笳鼓侑之事分付
정조 20년 · 강
命麗太祖顯陵祭閣修治監董營裨陞敍首校賞加
정조 20년 · 목
開城留守趙鎭寬狀啓以爲麗太祖顯陵祭閣修治役所董飭非無一時之微勞至於請賞殆涉僭越初不敢槪論伏奉有旨辭意鄭重不勝惶悚監董營裨前縣令李默運首校前主簿朴宗撤後錄馳啓敎以營裨陞敍首交賞加事回諭守臣分付該曹
정조 20년 · 강
命槐山文姓女人施棹楔之典
정조 20년 · 목
禮曹啓言以忠淸監司林濟遠狀啓文姓女人褒嘉之典事問議大臣則右議政尹蓍東以爲文姓女之胷藏利刃避宿他所至於五六朔之久而猶慮强暴之辱遂欲移寓本鄕李巴全之積年窺覬情跡陰慘畢竟誘聚徒黨行兇於將徙之前夜者俱載秋曹本案女人節烈殺身靡悔而一鄕感服兇漢橫誣死中求主而衆證打破則在聖朝風勵之政宣有拔例旌褒之典云矣文姓女之夫征不復而矢心守節姑老無依而殫誠善養固已可尙而終又遭直强暴備經危辱而懷刃自誓畢命不悔冤恨雖切烈節愈彰乃以窮閻下戶至微至賤之一女人而荐蒙聖朝褒嘉之敎則其在聳勸之方雖施棹楔之典恐不至過濫而事係恩典請上栽敎以依議施行
정조 20년 · 강
諭判府事李秉模卽還京第
정조 20년 · 목
假注書康就升書啓以爲臣敬奉聖批馳往傳諭于楊根地判府事李秉模所住處則以爲臣有罪未勘益無所逃惶懍縮伏威罰是俟不意史官遠臨荒村傳宣聖批罪反爲榮實不知措躬之所義當馳還粗伸感祝而賤疾進退稍觀加減如有强作之勢則敢不趨造仰承德意之萬一云矣敎以下鄕之後尙未復路設有所愼鄕舍豈若京第卽爲復路事爾其更爲傳諭知其上京日子然後復命
정조 20년 · 강
推前忠淸監司李亨元禮堂閔鍾顯仍命前都總管申義淸弔祭致賻依例擧行
정조 20년 · 목
禮曹啓言卽見忠淸監司林濟遠狀啓以爲文義居前縣監申秉權呈狀內其父前都總管申義淸去壬子十二月十四日喪出於鄕曲而未諳規例未卽告本曹弔祭致賻尙今闕焉云申義淸曾經知中樞爲都總管請弔祭致賻依例擧行從之敎以不爲提醒枚報之當該道臣推考飭敎屢次而忌諱太過應爲擧行之事終不這卽登聞致使百歲之人存沒不知該曹亦甚駭然當該堂上亦爲推考
정조 20년 · 강
賜宣傳官趙濟民半熟馬一匹
정조 20년 · 목
去七月朔射會時柳葉箭連三次居首也
정조 20년 · 강
罷副校理李龜雲校理李翊模職
정조 20년 · 목
日次請診也○予謂頤之曰八月日氣之若是暘熱可謂稀有而其於農功則爲益不少矣頤之曰農形善成米直日減惠堂貿米之請正得其時矣予曰貿米尙今不爲擧行云乎冕膺曰臣父以老病之蹤待罪惠堂不得登筵一陳極爲惶蹙而目今市直極低一石之直不滿四兩若欲貿米則此時不可失故方欲發關營邑而姑以諸議之不齊未及擧行矣予曰當初疏請旣已許施而衆論多有參差大抵湖南沿民新困耽羅船粟之役累萬石船運又非容易則廟堂之持難亦無足怪矣疏辭雖以十萬石爲請而在今先試之時不必踰二三萬石矣頤之曰諸議雖多異同臣意則固以惠堂之見爲好而但價錢之一一及民穀品之一一精好極爲難事道伯守令恐亦多不願者矣冕膺曰臣父之意則以爲事或有弊誠願自任其責而若能善爲擧行則中間消瀜之患固當期於痛祛民情亦必樂從若以營邑之不願而初不發關則反有損於國體矣予曰豐稔之歲民之有米者亦難得錢故每以納米便於納錢近來軍作米以米代錢之法政合行之於如今之歲而但以其弊端之易滋趑趄不果矣
정조 20년 · 강
命濟州漂民等嚴飭所經邑厚給衣糧各騎刷馬交付於原籍官
정조 20년 · 목
平安監司朴宗甲狀啓以爲卽接義州府尹沈晉賢狀啓謄報內通官領率我國漂海人申德泰等八名出來故德泰等處問情後交付前路次次上送矣德泰等之漂流異國俱得主還者萬萬奇幸申飭沿路各別供饋定將校護送于原籍官濟州牧計料敎以濟州許多漂民之生還極爲奇幸嚴飭所經各邑厚給衣糧各騎刷馬期於無事交付於原籍官
정조 20년 · 강
禮曹參議李城輔陳疏乞遞賜批不許陳疏後移拜吏議
정조 20년 · 목
疏略曰不意玆者旣有天官佐貳之命旋移春曹前銜惝怳戰恐益無措躬顧以千萬不似爲國人所共知匪分之職有不敢冒膺今於驟陞之餘榮耀赫然常以待遺逸之曠絕恩數施之於不近似之眇末賤身公朝事體大駭聞聽其在微分轉益迫隘如蒙亟解爵䄮使之安意調病則庶可以獲免盜竊之科至於是職尤爲匪據伏乞聖慈特賜兪允批以爾之若是固讓過矣過矣寧有縻爾職銜不思所以必致之朝體乎爾雖日上十疏有難許副況新授銓任異於禮議閒務卽起上來察職事下諭
정조 20년 · 강
命當該注書柳遠鳴事過後拿處
정조 20년 · 목
社稷秋享當排立院隸以奏行祭時刻與節次而不善擧行也
정조 20년 · 강
召見定州牧使李一曾于誠正閣
정조 20년 · 강
遞承旨李冕膺李祖承李儒慶韓用龜以黃昇源南公轍洪義浩尹光顏代之公轍義浩尋遞以李益運尹東晩代之又遞東晩以李普溫代之竝前望也
정조 20년 · 목
冕膺等許遞用龜不爲仕進也○前望以昇源等批下公轍有親病勢難離捨義浩有情勢東晩有實病竝違召命許遞前望以益運等批下
정조 20년 · 강
分揀注書柳遠鳴拿處
정조 20년 · 목
因拿處傳旨有是命
정조 20년 · 강
命前假注書曺錫中仍察廳任
정조 20년 · 강
召見詳刑考編輯郞廳刑曹正郞權襈佐郞尹最遠于誠正閣
정조 20년 · 목
予曰詳刑考編輯爾等須着意善爲之判堂雖不欲行公至於此書之役不可不照檢須以此意及之也
정조 20년 · 강
申諭判府事李秉模待涼生卽爲上來
정조 20년 · 목
假注書康就升書啓以爲臣敬奉聖諭傳諭于楊根地判府事李秉模所住處則以爲史官復臨聖諭鄭重臣奉此恩命區區微喘有不足顧亟欲進伏城闉而第臣所患風濕觸暑添劇若急於趨承强所難强恐非所以仰體生成之澤秋氣快涼病勢稍蘇則卽當馳還而上京日子則當在來月初云矣敎以何待來初雖於一兩日內待涼生卽爲上來事爾其更爲傳諭
정조 20년 · 강
黃海監司徐邁修以秀龍山脊爲松金定界便宜馳啓
정조 20년 · 목
該監司狀啓以爲卽因備邊司啓下關大小二南面及白峙鎭移屬松營則一郡上下民人莫不驚歎十百爲群鎭曰來訴於臣營者皆曰二南面良田美畓莫非松民豪富者之所廣占而特以賦稅之不如松田之輕歇必欲吞幷二南之地割付之論前後紛紜而本郡以至殘之邑失此二南則無以成樣故自營門每每防啓至有備卽摘奸而以事勢之難便輒仍前置之矣今此移付之擧二南居民之中松民之庄奴及作人輩莫不欣幸而金川之民自聞此報落莫喪心扶老挈幼莫適所向以此民情狀聞停寢云該郡守洪秉德牒報內松營自有營門之體而兼行守令之事故凡於四隣官必有相關苟有相關莫敢抗拒金川東西百餘里連境故其所難堪之端實難枚擧而以今番事言之初必欲全境而捏合末乃以二面而割去今見其擧條則謂之人多地狹謂之備愛擯斥此等云云皆非實際而惟其白峙之外險內夷可屬松營云者猶或近理白峙旣爲松鎭則二南在其內勢難爭執而所謂給代零零瑣瑣在本郡非徒無益適足爲日後之弊坐失莫重之土地徒受無實之虛錄則不但邑不成樣劃壤分州之舊制一朝變更亦甚重難大興之北松民之依山聚居自成數村礪峴之西松土之一脈迤入者亦近十里其延袤大小比之二南堇爲十之一二而趨附依勢之民多居於此戶總則可充二南之軍額無已則以此相換在松營可爲拓土裕民之利在本郡亦爲見削牽補之道以此意狀聞變通云大抵二南移屬之論其來已久松營之必欲得之臣營之必欲不失有若聚訟而屢始屢止矣今年則廟議已同成命已下有非如臣愚昧所敢議到而詳探本郡事勢參以民訴邑報則孔道邑力不可不念給代之節亦多難便邑報所謂以土地相換云者似有料量發遣褊裨摘奸形便圖畵以來大抵金川郡之爲邑南北僅爲三十里東西恰爲百餘里而大小二南面實爲一邑三分一自來凋殘之邑今又失其三分之一則從此本郡之無以成樣不待智者而可知臣取見圖形則秀龍山自長湍兔山而西馳六七十里峻隔險阻至白峙鎭之比爲黃鷄嶺又西爲上頂羅北等嶺而一麓爲大興山城又西爲帝釋山豆石山爲靑石洞又西爲鳳鳴山而逶迤於礪峴鎭之北轉爲馬踏峴至錢浦而盡一帶嶺隘聯綿百餘里眞所謂限南北者今自秀龍山至馬踏峴以嶺脊爲界以南則屬之松都以北則屬之金川則金川之二南面及白峙鎭近百里之地自歸松營而該營土狹民多之弊可捄松都之嶺外昵近金邑十餘里之地屬之金川則該邑雖不免土地之縮而幸不全失繭絲之入至若嶺隘禁養之責亦以嶺以南付之松都嶺以北付之本道兵營各自糾察則可收其實效而松金侵苦之弊亦可幷祛不費給代之資而以小易大在松營亦爲得計在朝家一視之處分庶爲兩得嶺脊南北之定界相換當否請令廟堂稟旨分付
정조 20년 · 목
持公事入侍也○予謂承旨李普溫曰年前所遭果是何事普溫曰弘燮事也而以必無不知爲罪案矣予曰承旨之事予固知之而蓋以跡論之則亦豈可曰不親閔家乎普溫曰臣果與故右相閔百祥親切無言不到而弘燮則只以其父之子知之而已乙未夏臣欲上一疏而以不能楷書之故使弘燮代書而弘燮不肯故臣謂弘燮曰當告汝父之廟而絕汝矣領敦寧參見於其時矣
정조 20년 · 강
備局請勘左捕將申應周毀撤孝經橋之罪仍請該掌將臣李敬懋重推從之命應周竄配伊日巡邏營門將臣李漢豐罷職濬川堂上沈頤之重推伊夜毀橋時犯手人等及巡邏營卒令禁將嚴棍取招首犯者照律一所巡將尹範行監軍申絅棍汰兵判鄭好仁重推
정조 20년 · 목
備局啓言卽聞訓鍊都正申應周以其弟鴻周過孝經橋落傷適値橋井之略干脫落招致該營將校之將爲修補者使之改造而以物力之多入不能副其所欲則夜深無人之時募人縛倒逐井用力不恤石材之折傷惟以盡數毀破爲準事之駭愕莫此爲甚及夫事露行査之後始乃自首者尤不可容貸請申應周令該府拿問重勘其外隨從助毀之類移法司照律禁將李敬懋以字內該掌旣不能先事禁斷末又査問後時亦爲從重推考允之敎曰申應周事萬萬駭悖雖與看役之營校相較有此擧措身爲捕將不知夜禁之法意自首與否非所可論施以竄配之典以嚴法紀以防後弊伊日巡邏營門將臣罷職字內將臣旣請推濬川堂上亦豈可無責一體從重推考伊夜毀橋時犯手各人等及巡邏營卒等明日令禁將開坐通衢嚴棍取招首犯者令法司照律當該一所巡將監軍亦令禁將決棍本職汰去如或侍從則拿問處之裒如之兵判爲先從重推考以懲日後
정조 20년 · 강
命右捕將柳孝源兼察左捕將禁將李敬懋兼察御將
정조 20년 · 강
以李得濟爲左捕將
정조 20년 · 강
召見黃海水使徐英輔平山府使柳匡天于誠正閣
정조 20년 · 목
辭階也○予謂匡天曰三太師致祭處所在於何處乎匡天曰太白山城矣予曰廟宇若頹廢則修葺等節令道伯隨卽擧行也
정조 20년 · 강
命停關北巡兵營合操巡操習操嚴飭各營邑官門聚點
정조 20년 · 목
備局啓言卽見咸鏡監司趙尙鎭狀啓則以爲本道旣是關防重地習操又是有國大政而今夏牟麥未免失稔來頭豐歉姑未可判連年告歉之餘殘戶貧氓過旬之糧經紀無路南北兵營合操巡操習操及臣營部鍊竝姑停止令各其邑聚會官門另加操鍊軍裝機械竝皆修繕期有實效事請令廟堂稟處矣關北之年年登稔比諸路荐歉之民情猶爲哿矣之歸故巡兵營操鍊擬或可行於積年停止之餘矣該道臣狀聞又如此有難强而行之請依狀請施行各其營邑鎭官門聚點之節則隊伍之闕額者另加充代器械之朽鈍者一竝修飭期會鍊習之規進退坐作之法各別嚴飭期有實效又摘其慢忽明施責罰待畢點臚列狀聞之意更爲分付允之敎以卽爲行會而此道他道次第停操戎政之外寧有如許姑息之政乎然而爲民之意初旣詢問勢不得不各循所請此後嚴飭俾勿一例效尤
정조 20년 · 강
遞承旨李益運以魚用謙代之前望也
정조 20년 · 강
假注書康就升以判府事李秉模附奏書啓
정조 20년 · 목
就升書啓以爲臣於傳諭後復路到楊州地又奉聖諭更卽馳進傳諭於楊根地判府事李秉模所住處則以爲臣之去留遲速不足仰煩而王人屢臨恩諭荐降惶霣恧蹙不知所容何敢以疾病滓穢之狀更瀆崇嚴而顚踣道路昔人所恥苟可自力雖時日之內可以扶舁作行如或難强勢將稍復費日姑不敢以日字指的爲對云矣
정조 20년 · 강
命來十一日輪對當次人受點後日次來待
정조 20년 · 강
遞左捕將李得濟以李敬懋代之前望也
정조 20년 · 목
政院啓言新除授左捕將李得濟以前任統制使方在任所請交龜後斯速上來事下諭敎以捕將重任勢難許久兼察等待其上來許遞前望入之待下批牌招傳授命召及大將牌傳令牌
정조 20년 · 강
命兵判開坐棍治巡監軍定配毀橋時首犯石手鄭有福
정조 20년 · 목
敎曰更思之巡監軍體重令兵判龍虎營開座擧行○兵曹啓言依下敎一所巡將尹範行監軍申絅拿問取招則範行以爲當日夜巡自水標橋還由弘化門前路故孝經橋未及歷過毀矯之事全然不知云絅以爲其夜巡察宮墻故孝經橋毀壞之事全然不知云敎以不知亦罪巡將監軍各棍五度放送○禁將李敬懋啓言臣開坐於鍾閣通衢孝經橋毀壞時犯手各人等及巡邏營校卒一竝捉入嚴棍査問則申應周奴子貴同以爲前月晦間孝經橋南邊板石四五立自壞橋北依前自如自北越來者到缺落處易致墜傷欲除行人之誤入狼狽撤去北邊廳板石數立之意奉承主家分付果於今初二日四更與班奴三名及石手鄭有福同力撤去之際巡更捕卒五名過去故與之合力或以大索提挈或以地乃木插入以爲搖撼元橋十餘間盡爲頹壓云石手鄭有福以爲常時出入前捕將家矣其時果有所分付與其奴屬合力以致全橋之自壞云捕卒五名等以爲當夜果爲奴屬所指使以致此境云其所納供雖涉粧撰以索以木搖撼掀動之說不欺直招竝嚴棍二十度後首犯漢貴同照律次移送刑曹當夜巡邏一二牌將李德一等二人軍士各十名一二牌都巡牌將李雲淵等二人巡邏旗手二名等皆以不勤巡察之罪決棍十五度竝與毀橋時犯手奴隸等放送矣敎以以石手鄭有福爲名漢換定首犯令該曹照律定配
정조 20년 · 강
京外儒生李奎南等五百二十五人陳疏請文靖公金麟厚文烈公趙憲從享文廟文敬公金集竝侑事更詢公議賜批
정조 20년 · 목
疏略曰文靖公金麟厚文烈公趙憲文敬公金集從祀之請非臣等後生蒙學所創道卽先輩長碩已定之論也惟我殿下經天緯地之姿內聖外王之學洞見道體之要深究性理之源其於三先正高明純正造詣深淺必有默契獨悟者臣等竊自相慶曰以我殿下好賢尙德之誠不待臣等之畢說卽施晠禮矣一疏再疏至上四五疏而天聽邈然臣等抑鬱之極繼以慚忸嗚呼達道有五君親爲大山中七月之哭家間五止之詠尙令仁人悽惋忼慨有不盡悲慕矣至若金集尤有大焉以文成爲師文元爲父淵源繼開歷數千古罕與其倫則腏食夫子之廟夫孰曰不可而父子竝侑於典無稽者其在重事體愼禮節之道向承聖批又有儒賢之往復且以父子竝侑爲鄭重之端則於士林雖不無欠缺之心而於文敬益有光焉伏願博詢於在朝之搢紳在野之儒賢俾莫重典禮務歸至當而文靖文烈兩先正從祀之請亟允輿望批以爾等以文敬父子竝侑之爲鄭重益有光於文敬云而又引儒賢之往復書札以證之士林之公論可見不謀而沕然予亦無二辭矣文靖文烈從祀之請豈欲軒輊於兩賢而入我朝以後首闡性理始見大原天地中間只知有仲尼紫陽二人卽文靖一人而已雖使五賢以下從祀諸儒在今世皆必讓與於文靖欲擧追配之典斷當單擧文靖然後有功於斯文嘉惠於後學宏功大惠隱而未章者庶能酬其萬一唯予窹寐俛焉一念孳孳在於修道之爲敎一句豈可以否德或忽於當仁不讓師之義乎大抵師之所在道之所存爾等若以予言爲不離於道更訪草野韞德之士將此批旨與之細叩潛繹以求其單擧文靖莫涉於不僭不汰之方也
정조 20년 · 강
召見疏頭儒生李奎南等于誠正閣